b'\n_START_ARTICLE_\n\xc4\x8crni angel, varuh moj\n_START_SECTION_\nVsebina\n_START_PARAGRAPH_\nAvtorica je svoje osebne vtise dveh desetletij obiskovanja afri\xc5\xa1kih de\xc5\xbeel strnila v potopisno zgodbo, ki pa ima tudi nekaj zna\xc4\x8dilnosti ljubezenskega romana (npr. Sonjina navezanost na afri\xc5\xa1ki kontinent, ljubezensko do\xc5\xbeivetje z mo\xc5\xa1kim njenih sanj)._NEWLINE_Roman je razdeljen na tri poglavja: Pojo\xc4\x8di predsednik, Ob cesti do zvezdice in Rumba o prahu in vrnitvi._NEWLINE_V prvem poglavju izvemo, da Sonja za \xc4\x8das svojega potovanja po Afriki \xc5\xbeivi pri Abdulajevih star\xc5\xa1ih v Burkini Faso v mestu Ouagadougou. Abdulaje in njegova \xc5\xbeena Lizeta sta Sonjina prijatelja, ki sta za tamkaj\xc5\xa1nje razmere dokaj bogata, saj \xc5\xbeivita v betonski hi\xc5\xa1i. Lizeta si \xc5\xbee dolgo \xc5\xbeeli otroka, vendar ne more zanositi, v Afriki pa zakon brez otrok pomeni manj kot ni\xc4\x8d, torej je brez pravega pomena. Skozi o\xc4\x8di Sonje tako spremljamo njen vsakdan in zgodbe njenih ostalih prijateljev in znancev. Preden pa Sonja zapusti Ouagadougou z namenom, da bi \xc5\xa1la \xc5\xa1tudirat v Gano, pa se odpravi \xc5\xa1e na pokopali\xc5\xa1\xc4\x8de reve\xc5\xbeev, kjer je pokopan pojo\xc4\x8di predsednik - Thomas Sankara, ki je za \xc4\x8dasa svojega predsedovanja naredil kar veliko dobrega na podro\xc4\x8dju izobra\xc5\xbeevanja, prepre\xc4\x8devanja lakote in tudi na socialnem podro\xc4\x8dju. Sankaro je ubil njegov najbolj\xc5\xa1i prijatelj Blaise Compaor\xc3\xa9, da bi mu prevzel predsedni\xc5\xa1ko funkcijo. Sonja se tako odpravi na Sankarin grob, kasneje pa \xc5\xa1e k njegovi hi\xc5\xa1i._NEWLINE_V drugem poglavju se Sonja odpravi proti Gani s \xc5\xa1topom in tak\xc5\xa1en na\xc4\x8din po nekaj dnevih prispe tudi do Gane. Del poti potuje s svetima sestrama, del z dvema mo\xc5\xa1kima, del pa tudi pe\xc5\xa1. Eno izmed no\xc4\x8di Sonja pre\xc5\xbeivi s skupino ljudi, ki jih sre\xc4\x8da na poti. Razdelijo si hrano in pija\xc4\x8do. Pre\xc4\x8dkanje meje ne poteka brez te\xc5\xbeav, saj Sonjo zasli\xc5\xa1ujejo o dru\xc5\xbeini, o poklicih njenih star\xc5\xa1ev, ugotovijo pa tudi, da ni cepljena proti mrzlici in koleri, vendar mo\xc5\xa1ki s katerimi je Sonja potovala, podkupijo carinike s cigareti. Pot nadaljuje do ganske meje, \xc5\xa1e prej pa se ustavi v Poju. Do carine prispe prepozno, vendar jo po izpra\xc5\xa1evanju carinik sam odpelje v notranjost Gane._NEWLINE_V tretjem poglavju se Sonja vrne nazaj v Ouagadougou. O njenem \xc4\x8dasu pre\xc5\xbeivetem v Gani izvemo malo. \xc5\xa0e preden se Sonja vrne k Abdulajevim star\xc5\xa1em, pa \xc5\xbeeli nekaj \xc4\x8dasa pre\xc5\xbeiveti sama v preno\xc4\x8di\xc5\xa1\xc4\x8du, razmi\xc5\xa1lja kaj bo podarila svojim prijateljem, veseli se ponovnega snidenja, hkrati pa tudi vrnitve v Slovenijo, vendar pa jo pri afri\xc5\xa1ki dru\xc5\xbeini \xc4\x8daka tragi\xc4\x8dna novica._NEWLINE_Glavne zna\xc4\x8dilnosti tega romana so avtobiografskost, \xc5\xbeenska perspektiva, opisi ljudi in krajev, humorni in ironi\xc4\x8dni vlo\xc5\xbeki ter retrospektivnost.\n_START_SECTION_\nZbirka\n_START_PARAGRAPH_\nKnjiga je iz\xc5\xa1la leta 1997 pod zbirko S poti, ki prina\xc5\xa1a najbolj\xc5\xa1a potopisna besedila. Leta 2007 pa je knjiga iz\xc5\xa1la pri isti zalo\xc5\xbebi, vendar pod zbirko \xc5\xbdepnice.\n_START_SECTION_\nOcene in nagrade\n_START_PARAGRAPH_\nLeta 1997 je avtorica za to delo prejela nagrado zlata ptica.\n_START_SECTION_\nPriredbe\n_START_PARAGRAPH_\nPo romanu je bil posnet in leta 2009 predvajan tudi film z naslovom \xc4\x8crni angel.'